ཆོས་ཉིད་མཁའ་འགྲོའི་ཐུགས་ཐིག་ལས༔ དབང་གི་ལྷ་མོའི་སྒྲུབ་ཐབས་བསྡུས་པ་དངོས་གྲུབ་སྙེ་མ་བཞུགས༔ ན་མོ་གུ་རུ་པདྨ་ཀཱ་ར་ཡེ༔ བཅོམ་ལྡན་སྣང་མཐའི་གསུང་གི་སྤྲུལ༔ ཀུ་རུ་ཀུལླེ་སྒྲུབ་པའི་ཐབས༔ དངོས་གྲུབ་སྙེ་མ་འདི་རུ་བསྟན༔ སྐལ་ལྡན་བུ་ཡིས་ཉམས་སུ་ལོངས༔ ས་མ་ཡ༔ སྐྱབས་སུ་འགྲོ་དང་སེམས་བསྐྱེད་ནི༔ ན་མོ༔ རྒྱལ་བ་ཀུན་ཡུམ་འཕགས་མ་སྒྲོལ༔ ཀུ་རུ་ཀུལླེར་སྐྱབས་སུ་མཆི༔ ཁམས་གསུམ་སྲིད་པར་འཁྱམས་པའི་འགྲོ༔ བདེ་ཆེན་ཞིང་ལ་འགོད་སེམས་བསྐྱེད༔ ལན་གསུམ་བརྗོད་མཐར་དངོས་གཞི་ནི༔ ཨཱཿ སྨྲ་བསམ་བརྗོད་བྲལ་དེ་བཞིན་ཉིད༔ མ་འགགས་རང་བྱུང་སྙིང་རྗེར་བརྡལ༔ སྐད་ཅིག་དྲན་རྫོགས་རང་རིག་ཧྲཱིཿ སྤྲོ་བསྡུའི་སྦྱོར་བས་ཌཱ་ཀི་མ༔ རིག་བྱེད་ལྷ་མོ་སྐུ་མདོག་དམར༔ ཞལ་གཅིག་སྤྱན་གསུམ་ཆགས་པའི་ཉམས༔ བཅུ་དྲུག་གཞོན་ནུའི་ལང་ཚོ་ལྡན༔ ནུ་འབུར་གསང་བའི་པདྨོ་རྒྱས༔ ཕྱག་བཞི་དང་པོས་མདའ་གཞུ་དང༔ འོག་མ་ལྕགས་ཀྱུ་ཞགས་པ་འཛིན༔ སྣ་ཚོགས་དར་གྱི་སྟོད་གཡོགས་དང༔ སྟག་ཤམ་སྨད་དཀྲིས་དར་འཕྱང་དཔྱངས༔ དབུ་སྐྲ་དམར་སེར་གྱེན་དུ་འཁྱིལ༔ ཐོད་སྐམ་དབུ་རྒྱན་ཅོད་

པན་འཕུར༔ ཉི་ཟླའི་རྣ་རྒྱན་འོད་དུ་འབར༔ ཐོད་ཕྲེང་རུས་པའི་རྒྱན་དྲུག་སྤྲས༔ ཞབས་གཉིས་གར་སྟབས་བམ་གདན་འགྱིང༔ཡེ་ཤེས་མེ་དཔུང་འཁྱིལ་ཀློང་བཞུགས༔ སྤྱི་བོར་རིགས་བདག་སྣང་མཐའ་ཡས༔ དམར་གསལ་སྐྱིལ་ཀྲུང་འོད་དུ་འབར༔ སྣང་སྟོང་སྒྱུ་མའི་ལྷ་སྐུར་བསྒོམ༔ ཐུགས་ཀར་ཉི་སྟེང་ཧྲཱིཿཡིག་དམར༔ མཐའ་མར་སྔགས་ཀྱིས་གཡོན་དུ་འཁོར༔ འོད་ཀྱིས་རྒྱལ་མཆོད་བྱིན་རླབས་བསྡུས༔ སྒོ་གསུམ་རྡོ་རྗེ་གསུམ་དུ་རོལ༔ མར་འཕྲོས་འགྲོ་བའི་ལས་ཉོན་སྦྱངས༔ ཀུན་ཀྱང་འོད་དམར་རྣམ་པར་ཞུ༔ བདག་ཐིམ་ལྷ་འདྲེ་མི་གསུམ་སྲོག༔ འཕྲོགས་ནས་བདག་དབང་བསྒྱུར་བར་བསམ༔ སྣོད་བཅུད་དཀྱིལ་འཁོར་གསུམ་ལྡན་གྱི༔ རང་གྲོལ་རོལ་པར་དག་མཉམ་ངང༔ ཨོཾ་ཀུ་རུ་ཀུལླེ་ཧྲཱིཿསྭཱ་ཧཱཿ དེ་ལྟར་ཏིང་འཛིན་ལྡན་པའི་ངང༔ བྱེ་བ་བཟླས་པས་འཕགས་མ་འགྲུབ༔ ལས་སྦྱོར་དམིགས་པའི་ལྡེ་བསྒྱུར་ནི༔ རྩ་སྔགས་སྭཱ་ཧཱ་མེད་པའི་མཇུག༔ ཁམས་གསུམ་སྲིད་གསུམ་ལྷ་འདྲེ་མི་གསུམ་ཟས་ནོར་ལོངས་སྤྱོད་ཐམས་ཅད་པཱ་ཤཾ་ཀུ་རུ་ཡེ་སྭཱ་ཧཱཿ ཅེས་པ་ཁྲི་བཅུ་རྗོགས་གྱུར་ན༔ གང་འདོད་ལས་ཀུན་དབང་འདུས་ངེས༔ བདེན་བརྫུན་ལག་ཏུ་ལོངས་དང་གསལ༔ སྐལ་ལྡན་བུ་དང་འཕྲད་པར་ཤོག༔ སྐལ་མེད་རྣམས་ལ་འདི་མ་འཕྲད༔ ཚེ་རིང་མཆེད་ལྔས་གཉེར་གྱིས་ཤིག༔ ས་མ་ཡ༔

རྒྱ་རྒྱ་རྒྱ༔ གུ་ཧྱ༔ ༔ ཞེས་པ་འདི་ཡང་མཆོག་སྤྲུལ་བསྟན་པའི་སྒྲོན་མེ་འཇམ་དཔལ་རྒྱ་མཚོས་རེག་བྱ་ཀ་ཤིའི་མདངས་འཛིན་བཅས་བཀའ་བསྐུལ་ཕེབས་ཚེ་ལྡོག་མ་ནུས་པར་ཀུན་བཟང་བདེ་སྐྱོང་ཆོས་ཉིད་དབང་མོས་གནས་མཆོག་ཛམ་ཐང་ལྷ་ཤོད་དུ་བྲིས་པ་དགེ།།